בן וולאס (פוליטיקאי)

רוברט בן לובן וולאס (באנגלית: Robert Ben Lobban Wallace; נולד ב-15 במאי 1970) הוא שר ההגנה של בריטניה וחבר הפרלמנט הבריטי מטעם המפלגה השמרנית.

קריירה צבאית 
אביו של וולאס היה חייל במשמר הדרגונים המלכותי הראשון והשתתף בקרבות בחצי האי המלאי במהלך מלחמת העולם השנייה. בזמן לימודי התיכון שלו הצטרף גם וולאס לקורס קצינים צעירים של משמר הדרגונים הסקוטי המלכותי, והיה צוער באקדמיה הצבאית המלכותית בסנדהרסט.

ב-1991 קיבל דרגת לוטננט שני במשמר הסקוטי ושירת במשך שבע שנים. בין היתר הוצב בגרמניה, קפריסין, בליז וצפון אירלנד. ב-1993 קודם לדרגת לוטננט ראשון, וב-1996 לדרגת קפטן.

וולאס היה בתפקיד בליל מותה של הנסיכה דיאנה והיה חבר במשלחת שיצאה לפריז להחזיר את גופתה לבריטניה.

קריירה פוליטית 
לפני שנבחר לפרלמנט הבריטי כיהן מטעם המפלגה השמרנית בפרלמנט הסקוטי בשנים 1999–2003. ב-2003 עבר להתגורר בלנקשייר כדי שיוכל להציב את עצמו לבחירה למושב בפרלמנט בלונדון, ונבחר.

בשנים 2010–2014 שימש בתפקיד עוזר מיוחד לשר המשפטים קן קלארק, ולאחר מכן התמנה לתפקיד המצליף הסיעתי ושימש בתפקיד זה עד לבחירות הכלליות לפרלמנט ב-2015.

עם ניצחונה של המפלגה השמרנית בבחירות 2015 וולאס הפך לשר זוטר במשרד לענייני צפון אירלנד בממשלתו של דייוויד קמרון, ובממשלתה של תרזה מיי החזיק בתפקיד שר זוטר למאבק בפשיעה כלכלית במשרד הפנים.

לאחר שתמך במועמדותו של בוריס ג'ונסון לראשות המפלגה, ב-2019 זכה וולאס בתפקיד בכיר בקבינט של ג'ונסון כשר ההגנה, ונחשב לאחד המועמדים המובילים לרשת אותו בהנהגת המפלגה. עם זאת, לאחר התפטרותו של ג'ונסון מראשות המפלגה ביולי 2022 הודיע וולאס כי לא יתמודד על התפקיד.

ב-31 באוגוסט 2023 הגיש את התפטרותו מתפקיד שר ההגנה.

חיים אישיים 
וולאס נשוי לליזה קוק מאז 2001 והם הורים לשני בנים ובת. השניים הכירו בזמן שכיהן בפרלמנט הסקוטי והיא עבדה שם כתחקירנית.

קישורים חיצוניים

הערות שוליים 

חברי פרלמנט בריטים
חברי הפרלמנט של הממלכה המאוחדת (מאז 2019)
חברי הפרלמנט של הממלכה המאוחדת (2017–2019)
חברי הפרלמנט של הממלכה המאוחדת (2015–2017)
חברי הפרלמנט של הממלכה המאוחדת (2010–2015)
חברי הפרלמנט של הממלכה המאוחדת (2005–2010)
שרי ההגנה של בריטניה
חברי המפלגה השמרנית (הממלכה המאוחדת)
בוגרי האקדמיה הצבאית המלכותית בסנדהרסט
אנגלים ממוצא סקוטי
אנגלים שנולדו ב-1970